Facebook .td_uid_2_6098c690ebbbf_rand.td-a-rec-img{text-align:left}.td_uid_2_6098c690ebbbf_rand.td-a-rec-img img{margin:0 auto 0 0} Il-kummiedja traġika tal-kwistjoni li nqalgħet bejn Dr Adrian Delia u Dr Jason Azzopardi kompliet tgħarraq il-pożizzjoni ta' Dr Bernard Grech bħala Kap tal-Partit Nazzjonalista. Issa ħareġ ċar li l-allegazzjonijiet li wasslu għat-tneħħija ta' Dr Delia minn Kap tal-PN kienu bla bażi u għalhekk diġà hemm ħafna nies li issa qed jaraw lil Dr Grech bħala Kap illeġittimu. Barra minn hekk, għadu kemm ħareġ ir-riżultat ta' sondaġġ ieħor ta' ġurnal bl-Ingliż li juri li n-numru ta' dawk li għandhom fiduċja f'Dr Bernard Grech niżel għal 25.7% komparat mad-49.6% li għandhom fiduċja f'Dr Robert Abela. Bl-elezzjoni ġenerali dejjem toqrob aktar, id-distakk bejn il-Partit Nazzjonalista u l-Partit Laburista issa hu ta' 39,000 vot. Dan hu ċertifikat tal-falliment totali tat-tmexxija ta' Dr Bernard Grech. Ejjew inkunu onesti: kif jista' jkollok fiduċja f'partit politiku li huwa ovvju li għadu maqsum? – Kif jista' jkollok fiduċja f'Kap li huwa dgħajjef ħafna u li ħafna drabi jsib ruħu pupazz ta' ħaddieħor fl-istess partit? – Kulħadd jaf x'ġara meta Dr Grech ġie biex jaħtar ix-Shadow Cabinet il-ġdid tiegħu. Kulħadd jaf kif sab oppożizzjoni qawwija dwar dak li ried jagħmel u kellu jdoqq l-irtirata. Anke rigward l-aħħar kwistjoni li nqalgħet bejn Dr Adrian Delia u Dr Jason Azzopardi, Dr Grech ħareġ ta' Kap verament dgħajjef. L-ewwel sejjaħ laqgħa tal-Kumitat Eżekuttiv tal-Partit Nazzjonalista, imbagħad kellu jħassarha għax ħaddieħor aġixxa u bħas-soltu l-Kap tal-PN sab ruħu fil-pożizzjoni li flok jaġixxi u jmexxi, ikollu jirreaġixxi u jħallihom imexxuh! Ta' min isemmi wkoll li l-blogger Manuel Delia u l-grupp ta' Daphne Caruana Galizia jaġixxu b'mod indipendenti mill-Partit Nazzjonalista u numru kbir ta' nies iħossu li dawn qed jagħmlu ħafna ħsara lill-istess partit minħabba l-estremiżmu tagħhom. Ħafna qed isostnu wkoll li anke l-NGO Repubblika kultant qed tbiegħed mill-Partit Nazzjonalista lill-ħafna votanti floaters minħabba l-perċezzjoni ta' aġir parzjali li timxi bih fil-konfront ta' kwistjonijiet li jinvolvu lill-Gvern Laburista mmexxi minn Dr Robert Abela. Anke l-istil ta' tmexxija ta' Dr Bernard Grech huwa wieħed diżappuntanti ħafna. Dejjem jipprova ma jiħux pożizzjoni dwar il-kwistjonijiet jaħarqu li jinqalgħu. Jipprova jogħġob lil kulħadd u minflok, jispiċċa jiddiżappunta lil kulħadd. Bir-raġun, ħafna nies qed jistaqsu: x'inhi eżatt il-politika tal-Partit Nazzjonalista? – Għalfejn qiegħed hemm il-PN? Naturalment, irridu niftakru wkoll li l-Partit Laburista fil-Gvern qed imexxi l-pajjiż b'suċċess kbir, saħansitra fi żmien tant diffiċli bħal dan li għaddejin minnu minħabba l-pandemija tal-COVID-19. Il-Gvern immexxi minn Dr Robert Abela ħa diversi miżuri li żammew l-ekonomija b'saħħitha u li salvaw eluf ta' impjiegi. Anke fi żmien hekk diffiċli, il-miżuri soċjali ma naqsux u minkejja l-iżvantaġġi tal-pandemija, tlestew ukoll diversi proġetti ta' fejda kbira fil-qasam tal-infrastruttura tal-pajjiż. Barra minn hekk, il-Gvern Malti kompla jwettaq diversi miżuri favur il-governanza tajba, il-qerda tal-korruzzjoni u anke t-tisħiħ tas-saltna tad-dritt. Dan kollu qed juri li Dr Robert Abela qed imexxi l-Gvern Malti b'mod li joqgħod attent ħafna li ma jiġux ripetuti l-iżbalji li saru fi żmien it-tmexxija ta' Dr Joseph Muscat. Hija ħasra li tara partit politiku b'tant storja bħalma hu l-Partit Nazzjonalista jaqa' għal-livell li waqa' fih illum. Partit li kellu kapijiet ta' statura kbira bħal Sir Ugo P. Mifsud, Enrico Mizzi, Giorgio Borg Olivier, u Edward Fenech Adami. Min hu fanatiku u moħħu magħluq biss jiċħad il-fatt li l-PN tul is-snin għamel ħafna ġid għal Malta u l-Maltin. Imma s-sitwazzjoni llum hi dik li hi. Bħalissa ħafna nies qed jistaqsu jekk wara li joħroġ ir-riżultat tal-elezzjoni ġenerali li jmiss, Dr Bernard Grech jibqax Kap tal-Partit Nazzjonalista. Hija kważi ħaġa ċerta li jekk il-PN jaqla' xi tkaxkira kbira, Dr Bernard Grech ikollu jwarrab. M'għandniex xi ngħidu, diġà hemm min hu lest jeħodlu postu. .td_uid_3_6098c690ebde3_rand.td-a-rec-img{text-align:left}.td_uid_3_6098c690ebde3_rand.td-a-rec-img img{margin:0 auto 0 0}